《送陈廉访年丈入觐》
明代·郭棐

跃马从君三十秋，翩翩粉署见风流。岱华自照襄阳席，海色遥凭缥缈楼。

门下群英多鸑鷟，案头瑶草得全牛。暂披贵竹三花树，言采浔江五海榴。

直道自甘乌石乐，春风重整太华游。臬才久擅双龙誉，良冶应传一鹗裘。

执玉庆成周典礼，枞金宠冠汉诸侯。直怜沈约偏多病，送别临风恋衮旒。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。